<classify> Rais John Magufuli ametuma salamu za rambirambi kwa familia zilizopoteza jamaa zao katika ajali ya barabarani iliyotokea jana Februari 21, 2019 Wilaya ya Mbozi Mkoani Songwe na kuua abiria 19.Taarifa kutoka Ikulu iliyosambazwa kwa vyombo vya habari leo Ijumaa Februari 22, 2019 imeeleza kuwa ajali hiyo ilitokea jana Alhamisi majira ya saa 3:15 usiku katika mteremko wa mlima Senjele baada ya lori lililokuwa likisafiri kutoka Tunduma kwenda Mbeya Mjini kugonga basi la abiria kwa nyuma ambalo liligonga lori jingine na kuminywa katikati. Rais Magufuli amemtaka Mkuu wa Mkoa wa Songwe Brig. Jen.Mstaafu Nicodemas Mwangela kufikisha salamu zake za pole kwa ndugu, jamaa, marafiki na wote walioguswa na vifo vya watu hao na amewaombea kwa Mwenyezi Mungu aziweke roho za Marehemu wote mahali pema peponi, Amina....Rais Magufuli amezitaka mamlaka zinazohusika na usalama wa barabarani Mkoani Songwe kufanya uchunguzi wa ajali hiyo na kuchukua hatua zinazostahili pamoja na kujipanga vizuri kukabiliana na matukio ya ajali za barabarani, taarifa hiyo imemnukuu Rais Magufuli.Wakati huo huo, Dk Rais Magufuli ametoa mkono wa pole kwa familia ya Waziri wa Maliasili na Utalii Dk Hamisi Kigwangalla ambaye amefiwa na mwanae aitwaye Zul Hamis Kigwangalla jana tarehe 21 Februari, 2019, jijini Dar es Salaam.Kwa mujibu wa taarifa hiyo, Rais Magufuli akiwa na mkewe, Janeth wamefika nyumbani kwa familia hiyo, Mikocheni, jijini Dar es Salaam na kukutana na baadhi ya wanafamilia wakiongozwa na mama wa Marehemu, Dkt. Bayoum Kigwangalla ambao walikuwa katika maandalizi ya kusafirisha mwili wa marehemu kwenda Nzega mkoani Tabora.  <topic>: kitaifa 